b'\n_START_ARTICLE_\nSiva mo\xc5\xbeganovina\n_START_PARAGRAPH_\nSiva mo\xc5\xbeganovina ali siva substanca (latinsko substantia grisea) imenujemo obmo\xc4\x8dja osrednjega \xc5\xbeiv\xc4\x8devja, ki je zgrajeno prete\xc5\xbeno iz perikarionov \xc5\xbeiv\xc4\x8dnih celic. \xc5\xbdiv\xc4\x8dna vlakna gradijo tako imenovano belo mo\xc5\xbeganovino. Poimenovanje temelji na vizualnem izgledu obeh predelov. Siva mo\xc5\xbeganovina je temnej\xc5\xa1a in nekoliko ro\xc5\xbenata, preparati v formalinu pa so obarvani sivo._NEWLINE_Siva mo\xc5\xbeganovina gradi osrednji del hrbtenja\xc4\x8de ter tvori temnej\xc5\xa1e obmo\xc4\x8dje v obliki metulja s sprednjim in zadaj\xc5\xa1njim rogom na vsaki strani, ki spominjata na metuljeva krila._NEWLINE_V mo\xc5\xbeganih le\xc5\xbei siva mo\xc5\xbeganovina na obrobju, osrednje obmo\xc4\x8dje pa je zgrajeno zlasti iz bele mo\xc5\xbeganovine. Predel mo\xc5\xbeganov iz sive mo\xc5\xbeganovine se imenuje mo\xc5\xbeganska skorja, ki predstavlja povrhnji del malih in velikih mo\xc5\xbeganov. V posameznih predelih se siva mo\xc5\xbeganovina zajeda globlje v belo - tak\xc5\xa1na obmo\xc4\x8dja imenujemo mo\xc5\xbeganska jedra.\n_START_SECTION_\nFunkcija\n_START_PARAGRAPH_\nFunkcija sive mo\xc5\xbeganovine je prevajanje senzori\xc4\x8dnih in motori\xc4\x8dnih dra\xc5\xbeljajev do internevronov osrednjega \xc5\xbeiv\xc4\x8devja ter posledi\xc4\x8den odziv na dra\xc5\xbeljaj, ki nastane preko aktiviranja \xc5\xbeiv\xc4\x8dnih sinaps. Predeli iz sive mo\xc5\xbeganovine (skorja in mo\xc5\xbeganska jedra) obdelujejo informacije, ki izvirajo iz \xc4\x8dutil in drugih predelov sive mo\xc5\xbeganovine.'